**Cetatea fermecată**

*Constantin Ciuca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Femeia intra de fiecare dată în cetate

călare

pe inima mea în formă de armăsar,

trecea printre coloane şi descăleca în sala

mare

a tronului,

unde se așeza într-un ochi al meu

de chihlimbar.

O vedeam astfel din toate părțile

simultan,

era o regina atât de frumoasă

încât doar privind-o

mă lua amețeala îndată.

Eram curajos

aveam ditamai rangul de căpitan

dar leșinam de iubire

şi cădeam nevrednic pe jos

la picioarele ei de fată.

Îi căutam pe tălpi degetele

dar nu găseam acolo decât flori de câmp

şi iarba pe care călcase,

gleznele i le cuprindeam între dinți

coapsele ei luminoase.

Fluturi mici albaștri şi roșii

ieșeau din carnea ei

delicați şi fierbinți.

Ah, stătea pe tron în chiar miezul vederii mele

şi de acolo conducea regatul

prin visele care mă treceau

cu repeziciune.

Cetatea şi palatul erau însă doar părţile mici

dintr-o altă mare minune:

În mine, din cauza fierbințelii

începeau să se topească bronzul şi fierul,

iar din ea,

minune dumnezeiască,

izbucnea dintr-o dată, înalt şi adânc,

deasupra mea

chiar….cerul!